CELEX: 32015R1978
Language: ro
Date: 2015-08-28 00:00:00
Title: Regulamentul delegat (UE) 2015/1978 al Comisiei din 28 august 2015 de modificare a Regulamentului (UE) nr. 978/2012 al Parlamentului European și al Consiliului în ceea ce privește modalitățile de aplicare a articolului 8 enumerate în anexa VI la regulamentul respectiv

5.11.2015   
            
            
               RO
            
            
               Jurnalul Oficial al Uniunii Europene
            
            
               L 289/1
            
         REGULAMENTUL DELEGAT (UE) 2015/1978 AL COMISIEI
   din 28 august 2015
   de modificare a Regulamentului (UE) nr. 978/2012 al Parlamentului European și al Consiliului în ceea ce privește modalitățile de aplicare a articolului 8 enumerate în anexa VI la regulamentul respectiv
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 978/2012 al Parlamentului European și al Consiliului din 25 octombrie 2012 de aplicare a unui sistem generalizat de preferințe tarifare și de abrogare a Regulamentului (CE) nr. 732/2008 al Consiliului (1), în special articolul 8 alineatul (6),
   întrucât:
   
               (1)
            
            
               În temeiul articolului 8 alineatul (1) din Regulamentul (UE) nr. 978/2012, preferințele tarifare acordate în cadrul regimului general al sistemului generalizat de preferințe tarifare („SGP”) se suspendă în ceea ce privește produsele dintr-o secțiune a SGP originare dintr-o țară care beneficiază de SGP dacă valoarea medie a importurilor în Uniune de astfel de produse provenind din respectiva țară care beneficiază de SGP, calculată pe o perioadă de trei ani consecutiv, depășește pragurile enumerate în anexa VI. Pragurile se calculează ca procent din valoarea totală a importurilor în Uniune de produse identice provenind din toate țările beneficiare ale SGP.
            
         
               (2)
            
            
               În cazul în care lista țărilor care beneficiază de SGP se modifică, Regulamentul (UE) nr. 978/2012 conferă Comisiei competența de a adopta acte delegate pentru a modifica anexa VI în vederea ajustării modalităților enumerate în anexa respectivă, astfel încât proporția secțiunilor de produse graduate să rămână așa cum este definită la articolul 8 alineatul (1).
            
         
               (3)
            
            
               Începând de la 1 ianuarie 2015, Regulamentul delegat (UE) nr. 1421/2013 al Comisiei (2) a eliminat China, Ecuador, Maldive și Thailanda din lista țărilor care beneficiază de SGP cuprinsă în anexa II la Regulamentul (UE) nr. 978/2012. Având în vedere cota semnificativă de importuri SGP deținută de țările respective, eliminarea lor din lista beneficiarilor necesită modificarea modalităților enumerate în anexa VI la Regulamentul (UE) nr. 978/2012.
            
         
               (4)
            
            
               Ca urmare a tuturor modificărilor aduse listei țărilor din anexa II la Regulamentul (UE) nr. 978/2012 de la intrarea în vigoare a acestui regulament și până la 1 ianuarie 2015, se estimează că valoarea totală a importurilor în Uniune provenind din toate țările SGP, calculată în medie în decursul ultimilor trei ani consecutivi (2012-2014), va scădea la 30,71 %. Secțiunile S-2a, S-3 și S-5 din anexa V constituie valori aberante în sensul că, pentru aceste secțiuni, valoarea totală a importurilor în Uniune provenind din toate țările care beneficiază de SGP ar scădea nesemnificativ (cu mai puțin de 10 %). Prin urmare, pentru a păstra proporția secțiunilor de produse graduate, cele două praguri menționate în anexa VI ar trebui majorate la 47,2 %, respectiv 57,0 %, cu excepția secțiunilor S-2a, S-3 și S-5 din anexa V, în cazul cărora pragul rămâne la nivelul actual.
            
         
               (5)
            
            
               Întrucât Regulamentul delegat (UE) nr. 1421/2013 al Comisiei a eliminat, începând cu 1 ianuarie 2015, China, Ecuador, Maldive și Thailanda din lista țărilor care beneficiază de SGP, prezentul regulament ar trebui să se aplice retroactiv de la 1 ianuarie 2015, din motive de coerență și de securitate juridică,
            
         ADOPTĂ PREZENTUL REGULAMENT:
   Articolul 1
   Anexa VI la Regulamentul (UE) nr. 978/2012 se înlocuiește cu următorul text:
   
      
         „ANEXA VI
         
            Modalitățile de aplicare a articolului 8
         
         
                  
                     1.
                  
                  
                     Articolul 8 se aplică atunci când cota procentuală menționată la alineatul (1) din respectivul articol depășește 57,0 %.
                  
               
                  
                     2.
                  
                  
                     Articolul 8 se aplică pentru fiecare dintre secțiunile S-2a, S-3 și S-5 ale SGP din anexa V, atunci când cota procentuală menționată la alineatul (1) din respectivul articol depășește 17,5 %.
                  
               
                  
                     3.
                  
                  
                     Articolul 8 se aplică pentru fiecare dintre secțiunile S-11a și S-11b ale SGP din anexa V, atunci când cota procentuală menționată la alineatul (1) din respectivul articol depășește 47,2 %.”
                  
               
   
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 1 ianuarie 2015.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 28 august 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 303, 31.10.2012, p. 1.
   
      (2)  Regulamentul delegat (UE) nr. 1421/2013 al Comisiei din 30 octombrie 2013 de modificare a anexelor I, II și IV la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare (JO L 355, 31.12.2013, p. 1).